แบงก์ออฟไชนาสยายปีกบุกไทย
แบงก์ ออฟ ไชนา ตั้งเป้าสินเชื่อโต 7,000 ล้าน เซ็นเอ็มโอยู 35 บริษัทไทยหนุนลงทุนจีน
10 ส.ค. 2554

แบงก์ ออฟ ไชนา ตั้งเป้าสินเชื่อโต 7,000 ล้าน เซ็นเอ็มโอยู 35 บริษัทไทยหนุนลงทุนจีน 
นายเซอ จุน ผู้จัดการใหญ่ ธนาคารแบงก์ ออฟ ไชนา สาขากรุงเทพ กล่าวว่า ในปีนี้ธนาคารตั้งเป้าขยายสินเชื่อไม่ต่ำกว่า 7,000 ล้านบาท โดยจะเน้นสินเชื่อในกลุ่มโครงการขนาดใหญ่ของนักธุรกิจจีนที่เข้ามาลงทุนในไทยและธุรกิจไทยที่เข้าไปลงทุนในจีน เนื่องจากธนาคารสามารถให้บริการได้ทั้งสกุลเงินบาทและเงินหยวน 
ล่าสุด ธนาคารได้เซ็นบันทึกความเข้าใจ (เอ็มโอยู) ร่วมกับธุรกิจไทยที่มีแผนจะไปลงทุนในจีนจำนวน 35 บริษัท เพื่อให้การสนับสนุนด้านสินเชื่อ
ธนาคารยังมีแผนจะขยายสาขาในประเทศไทยเพิ่มอีก 2 สาขาในเร็วๆ นี้ ตามเกณฑ์แผนพัฒนาสถาบันการเงิน ฉบับที่ 2 ของธนาคารแห่งประเทศไทย (ธปท.) และจะขยายสาขาเพิ่มเติมอีกในปีถัดไปที่ ธปท.อนุญาตให้ธนาคารมีสาขาได้ 20 แห่ง ทั้งนี้เพื่อรองรับการเติบโตของลูกค้ารายย่อย
พล.อ.เชษฐา ฐานะจาโร นายกสมาคมส่งเสริมอุตสาหกรรมไทยจีน กล่าวว่า ขณะนี้แบงก์ ออฟ ไชนา ได้ติดต่อเข้ามาว่าพร้อมที่จะให้การสนับสนุนสินเชื่อให้กับนักธุรกิจที่เป็นสมาชิกของสมาคม เนื่องจากปริมาณการค้าขายระหว่าง 2 ประเทศมีการเติบโตต่อเนื่อง 
นอกจากนี้จีนยังมีแผนจะเข้ามาตั้งศูนย์กระจายสินค้าขนาดใหญ่ในไทย ทำให้สมาคมจะจัดตั้งสมาคมเครือข่ายกระจายสินค้าไทยจีนขึ้นมา เพื่อรองรับการเติบโตดังกล่าวอีกด้วย